L 166/170
9.
ET
Euroopa Liidu Teataja
30.6.2023
RATASTEGA TOODETEGA SEOTUD OHUD
Lastele mõeldud tooted, mis on varustatud rataste või rullikutega (transpordiks või liikumiseks), peavad olema kavandatud ja valmistatud nii, et rataste või rullikutega ja tahtmatu liikumisega seotud ohud oleksid võimalikult väikesed.
Ratastest/rullikutest ja tahtmatust liikumisest tulenevate ohtude vältimise nõuded peavad hõlmama muu hulgas järgmisi nõudeid (kui see on asjakohane): a) kõik ratastega tooted peavad olema varustatud sobiva(te) lukustusseadme(te)ga, mis tagavad vajaduse korral stabiilsuse; b) kõik lukustusseadmed peavad olema ohutud; c) lastele mõeldud ratastega toodetel peab olema seisufunktsioon, mis võimaldab neid olenemata pinnast stabiilselt seisma panna.
10.
TAKERDUMISOHT
Lastele mõeldud tooted peavad olema kavandatud ja valmistatud nii, et takerdumisoht oleks võimalikult väike.
Nõuded hõlmavad muu hulgas järgmisi ohte (kui see on asjakohane): a) rebenemisoht; b) tekstiilitoodete, näiteks rõivaosade (kinnitused, nööbid, kaunistused, õmblused vms) rebenemine, mille tagajärjel tekivad augud, tühimikud ja avaused või väljaulatuvad osad; c) lämbumisoht nööride, paelte, lehvide, trosside või aasade tõttu; d) monokiudniitidest tingitud ohud; e) käepidemetest tingitud ohud.
Standardites tuleb selgelt sätestada ohutud mõõtmed ja katsetusnõuded seoses nööride, paelte, lehvide, trosside, aasade ja muude takerdumisohtudega.
Need mõõtmed peavad alati vastama viimastele antropomeetrilistele andmetele ning olema seotud konkreetselt laste ohutuse alaste teadmistega.
Toodete hoiukotid peavad samuti olema ohutud.
11.
LÄMMATAMISOHT
Lastele mõeldud tooted peavad olema kavandatud ja valmistatud nii, et lämmatamisoht oleks välistatud.
Lämmatamisega seotud ohtude vältimise nõuded peavad hõlmama muu hulgas järgmisi nõudeid (kui see on asjakohane): a) ükski tooteosa, mille laps suudab jõuga eemaldada, ei tohi olla nii väike, et see võiks tekitada lämmatamisohtu; b) toote kasutamisel (nt kukkumisel) ei tohi puruneda, rebeneda ega eralduda ükski selle osa, mis on nii väike, et võiks tekitada lämmatamisohtu; c) ükski tooteosa, mida saab eemaldada ilma tööriista kasutamata, ei tohi tekitada lämmatamisohtu; d) lämmatamisohu tõttu ei tohiks toodetel, mis on mõeldud lastele, kes on liiga väikesed, et iseseisvalt istuda, olla ühtegi osa, mis on nii pikk, et kui laps paneb toote suhu, siis võib vallanduda neelamisrefleks; e) lämmatamisohtu tekitavad täitematerjalid ei tohi olla lapsele omal jõul kättesaadavad; f) tooted ei tohi tekitada täiendavat lämmatamisohtu neis sisalduvate osade suuruse tõttu või sellepärast, et laps suudab kõnealused osad omal jõul kätte saada või need piisavalt väikeseks purustada; g) arvesse tuleb võtta toodete kogusuurust ja kuju ning vajaduse korral rakendada tehnilisi/mehaanilisi lahendusi (nt õhuavad toodetes, mille puhul esineb tavalise ja eeldatava kasutamise korral lämmatamisoht).
Standardites tuleb selgelt sätestada ohutud mõõtmed ja katsetusnõuded seoses lämmatamisohuga.
Need mõõtmed peavad alati vastama viimastele antropomeetrilistele andmetele ning olema seotud konkreetselt laste ohutuse alaste teadmistega.